Vryburger: En stééds klou die openbare beskadiger | Netwerk24
Vryburger: En stééds klou die openbare beskadiger
Deur Vryburger 15 Augustus 2019 00:00
Die openbare beskadiger, Busisiwe Mkhwebane, wil niks weet van haar pos ontruim nie.
God het haar daar aangestel, en net God kan haar daar verwyder, predik sy.
Synde oudpres. Jacob Zuma haar aangestel het, sal hy dalk bly wees om te hoor iemand reken nog hý is Nommer Een.
Dis nou natuurlik bo en behalwe die oud-dominee Carl Niehaus, wat oor die dood van sy eie ma gelieg het, en by die Zondo-kommissie van die berg afgekom het met die gebod dat Zuma se kraal heilig is.
Vermoedelik die eerste opgetekende geval van ’n rot wat ’n gesonke skip te hulp probeer snel.
Met só ’n vriendin het g’n vrou ’n vyand nodig
Toe Bathabile Dlamini, voorsitter van die ANC-vroueliga, die ander dag ’n gehoor toespreek onder wie pres. Cyril Ramaphosa getel het, lees sy hom mos tussen die lyne die leviete voor omdat dit in die ANC kwansuis te maklik is om van vroue in hoë poste ontslae te raak.
Vryburger wil Dlamini báie graag aan drie goedjies herinner: Eerstens kwalifiseer haar neerbuigende gedienstigheid voor die patriargale Jacob Zuma haar nie juis as voorvegter vir vroue nie. Om die waarheid te sê, sy steek die ganse vroueliga in die skande;) Tweedens lyk hierdie mos na suur druiwe, nadat Ramaphosa háár in die pad gesteek het;) En derdens, desondanks haar afwesigheid in die kabinet is dit vanjaar die eerste keer ooit dat mans en vroue gelyke verteenwoordiging in die kabinet geniet.
Hoe lastig is die feite soms, of hoe, Bathabile?
Intussen word die spioene by die Staatsveiligheidsagentskap nou verdeel in ’n interne (binnelandse) en eksterne (buitelandse) afdeling.
Vir Vryburger klink dit na kodetaal vir die een afdeling wat binne Luthuli-huis spioeneer, en die ander een daarbuite.
Meer oor: Busisiwe Mkhwebane | Bloemfontein | Korrupsie
Vryburger: Openbare beskadiger breek baldadig
Kaartmannetjie Ace reken Cyril is sy dienskneg